b'\n_START_ARTICLE_\n\xc5\xbdor\xc5\xbe Sand\n_START_PARAGRAPH_\nAmeandyn-Auror-Liusyl-Diupean, baronien\xc4\x97 Diudvan (Amandine-Aurore-Lucile Dupin, Baroness Dudevant, da\xc5\xbeniau vadinama pseudonimu \xc5\xbdor\xc5\xbe Sand; 1804 m. liepos 1 d. \xe2\x80\x93 1876 m. bir\xc5\xbeelio 8 d.) \xe2\x80\x93 pranc\xc5\xabz\xc5\xb3 novelist\xc4\x97 ir feminist\xc4\x97.\n_START_SECTION_\nVaikyst\xc4\x97 ir \xc5\xa1eima\n_START_PARAGRAPH_\n\xc5\xbdor\xc5\xbe Sand gim\xc4\x97 aristokrati\xc5\xa1ko kraujo t\xc4\x97vo (kuris buvo tolimas Liudviko XVI giminaitis) ir paprastos motinos \xc5\xa1eimoje. Did\xc5\xbei\xc4\x85j\xc4\x85 dal\xc4\xaf vaikyst\xc4\x97s Sand praleido pas savo mo\xc4\x8diut\xc4\x99 \xc5\xa1eimos name, kuris buvo Noano mieste, Beri regione. Daug s\xc4\x85saj\xc5\xb3 su \xc5\xa1iuo namu galima rasti ir jos novel\xc4\x97se. 1822 m. ji i\xc5\xa1tek\xc4\x97jo u\xc5\xbe barono M. Casimir Dudevant (1795\xe2\x80\x931871) ir susilauk\xc4\x97 dviej\xc5\xb3 vaik\xc5\xb3 \xe2\x80\x93 Mauricijaus (1823\xe2\x80\x931889) ir Solange (1828\xe2\x80\x931899). 1835 m. Sand ir jos vyras legaliai i\xc5\xa1siskyr\xc4\x97; nuo to laiko Sand likus\xc4\xaf gyvenim\xc4\x85 paskyr\xc4\x97 tikros laisv\xc4\x97s ir nepriklausomyb\xc4\x97s paie\xc5\xa1koms.\n_START_SECTION_\nTuometin\xc4\x97 pad\xc4\x97tis\n_START_PARAGRAPH_\n\xc5\xbdor\xc5\xbe Sand reputacija tuometin\xc4\x97je visuomen\xc4\x97je susvyravo, kai ji prad\xc4\x97jo vie\xc5\xa1umoje vilk\xc4\x97ti vyri\xc5\xa1kus drabu\xc5\xbeius, kurie atrod\xc4\x97 daug dr\xc4\x85siau bei buvo pigesni nei jos socialiniam sluoksniui priimtina moter\xc5\xb3 apranga. Taip pat Sand savo laiku buvo viena pirm\xc5\xb3j\xc5\xb3 moter\xc5\xb3 pypkori\xc5\xb3 (r\xc5\xabkan\xc4\x8di\xc5\xb3 pypk\xc4\x99). \xc5\xa0ie i\xc5\xa1skirtiniai jos elgesio bruo\xc5\xbeai leido jai laisviau jaustis Pary\xc5\xbeiuje, taip pat tai jai pad\xc4\x97davo patekti \xc4\xaf tokius susib\xc5\xabrimus, \xc4\xaf kuriuos ji b\xc5\xabt\xc5\xb3 nepriimta d\xc4\x97l savo socialinio statuso. XIX am\xc5\xbeiuje tai buvo i\xc5\xa1skirtina, nes tuo metu vadinamieji "socialiniai kodai" buvo ypa\xc4\x8d svarb\xc5\xabs._NEWLINE_I\xc5\xa1 kitos pus\xc4\x97s, \xc5\xbdor\xc5\xbe Sand d\xc4\x97l tokio savo elgesio prarado daug baronien\xc4\x97s privilegij\xc5\xb3. Tuometin\xc4\x97je visuomen\xc4\x97je moterims buvo leid\xc5\xbeiama gyventi atskirai nuo vyr\xc5\xb3 ir tuo pat metu i\xc5\xa1laikyti savo socialines privilegijas tik tuomet, kai \xc5\xa1ios nedemonstruodavo i\xc5\xa1skirtinumo i\xc5\xa1 jas supan\xc4\x8dios aplinkos.\n_START_SECTION_\nSantykiai\n_START_PARAGRAPH_\n\xc5\xbdor\xc5\xbe Sand tur\xc4\x97jo roman\xc4\x85 su Alfredu de Miuse (1833 m. vasara \xe2\x80\x93 1834 m. kovas), Ferencu Listu ir Frederiku \xc5\xa0openu (1837\xe2\x80\x931847). V\xc4\x97liau ji taip pat susira\xc5\xa1in\xc4\x97jo su Gustavu Floberu; nors Sand ir Flobero temperamentas ir estetikos suvokimas \xc5\xbeymiai skyr\xc4\x97si, ilgainiui jie tapo artimais draugais. Sand taip pat artimai draugavo su aktore Marie Dorval; d\xc4\x97l \xc5\xa1ios draugyst\xc4\x97s v\xc4\x97liau paplito gandai, kad Sand gal\xc4\x97jo b\xc5\xabti lesbiet\xc4\x97._NEWLINE_Maljorkoje vis dar galima aplankyti vienuolyn\xc4\x85, kuriame \xc5\xbdor\xc5\xbe Sand praleido 1838\xe2\x80\x931839 met\xc5\xb3 \xc5\xbeiem\xc4\x85 su Frederiku \xc5\xa0openu ir savo vaikais. \xc5\xa0i kelion\xc4\x97 yra apra\xc5\xa1yta jos k\xc5\xabrinyje Un Hiver \xc3\xa0 Majorque ("\xc5\xbdiema Maljorkoje"), publikuotame 1855 m. Sand paliko \xc5\xa0open\xc4\x85 \xc5\xa1iek tiek prie\xc5\xa1 tai, kai \xc5\xa1is mir\xc4\x97 nuo tuberkulioz\xc4\x97s.\n_START_SECTION_\nMirtis\n_START_PARAGRAPH_\n\xc5\xbdor\xc5\xbe Sand mir\xc4\x97 savo name Noane 1876 m. bir\xc5\xbeelio 8 d. b\xc5\xabdama 72 met\xc5\xb3, ir buvo palaidota ten pat. 2004 m. buvo pasi\xc5\xablytas kontroversi\xc5\xa1kas planas perkelti jos palaikus \xc4\xaf Pary\xc5\xbeiaus panteon\xc4\x85.'